Explozie într-un apartament din Hunedoara. O femeie de 86 de ani a ajuns la spital cu arsuri pe mâini
O femeie de 86 de ani, din municipiul Hunedoara, a suferit arsuri după ce în apartamentul în care locuieşte s-a produs o explozie cauzată de o acumulare de gaze, a informat vineri Inspectoratul pentru Situaţii de Urgenţă (ISU).
Explozia a avut loc la miezul nopţii de joi spre vineri şi a fost generată de gazele provenite de la aparatul de gătit lăsat nesupravegheat, a rezultat din primele cercetări ale pompierilor militari.
În urma incidentului a afectată doar uşa de acces în locuinţă, fără să fie consemnat vreun incendiu.
"La faţa locului, pompierii au găsit o femeie în vârstă de 86 de ani, care a suferit arsuri de gradul I la nivelul mâinilor. Aceasta a fost asistată medical de către paramedicii SMURD şi ulterior a fost transportată la UPU Hunedoara pentru tratament de specialitate", a precizat sursa citată.
Pompierii militari din municipiul Hunedoara au intervenit în acest caz cu două autospeciale de stingere, o autoscară mecanică şi un echipaj SMURD.